Slagteriet Tican i Thisted rækker nu en hjælpende hånd ud til en af sine slagteriarbejdere, der står til udvisning af Danmark.

Den somaliske slagteriarbejder Mohamed Ibrahim skifter til natholdet på slagteriet. Og lønnen bliver så høj, at den normalt vil berettige til opholdstilladelse efter bestemmelserne i den såkaldte beløbsordning.

- Jeg er meget, meget glad, og jeg håber, jeg kan blive i Danmark og fortsætte med at arbejde. Og jeg vil gerne sige tak til alle kollegerne, min fodboldklub, min søde chef, politikerne og vores tillidsmand, siger Mohamed Ibrahim.

For at få ophold efter beløbsordningen skal man tjene mindst 417.793,60 kroner om året.

Hidtil har Mohamed Ibrahim tjent 370.000 kroner på dagholdet i pakkeriet, hvilket altså ifølge reglerne ikke er nok.

Læs også : Kattelem for udviste somaliere: To års fast arbejde giver ophold i Danmark

Med skiftet til natholdet stiger lønnen ifølge fællestillidsmand Peter Uno Andersen til 422.000 kroner. Derfor forventer Peter Uno Andersen nu, at Mohamed Ibrahim er sikret opholdstilladelse i Danmark.

Disse forhold kan give en opholdstilladelse Mindst to års uafbrudt ansættelse hos samme arbejdsgiver på almindelige vilkår

En årlig indtjening på minimum 417.793,60 kroner

En stilling indenfor et erhverv, hvor der er mangel på kvalificeret arbejdskraft i Danmark (Positivlisten) Kilde: Udlændingeloven § 9.a

- Lige nu har jeg det faktisk skide godt, men helt ærligt synes jeg, at det er urimeligt, at beløbsgrænsen skal være så høj, siger fællestillidsmand Peter Uno Andersen.

Han forstår godt, at der skal være en beløbsgrænse for at undgå, at udlændinge dumper lønnen.

- Men der er mange danskere rundt om i landet, der lever for betydeligt mindre, siger han.

Mohamed: Nathold er fantastisk mulighed

Lønstigningen sker, fordi Mohamed Ibrahim nu får nattillæg, og han var ikke i tvivl om, at han skulle sige ja til at blive flyttet over på nathold.

- Det er meget hårdt at arbejde om natten, men jeg er meget glad for mit arbejde og er altid klar til at arbejde, siger Mohamed Ibrahim.

Mohamed Ibrahim er en af flere hundrede somaliere, som har mistet sin opholdstilladelse, fordi Udlændingestyrelsen vurderer at sikkerheden er forbedret i Somalia.

Det er nu op til Styrelsen for International rekruttering og integration at afgøre, om Mohamed Ibrahim opfylder kravene til ophold i Danmark.